Beneito Zacaja

O Beneito Zacaja (primma do XIX sec. Zacaria) o fu 'n armiraggio, condutê, dipromattico, polittico e mercante zeneize inta segonda meitæ do Duxento.

Consegê do comun de Zena into 1256, l'anno doppo o combatté una battaggia navâ sfortunâ contra i Veneçien; ma 'na serrie de speculaçioin capitalisteghe e una miscion dipromattica (1267) gh'arvin i mercoei do Levante; o Michê Paleologo o concesse à lê, e à so fræ Manoælo, e Fœugge co-e so ricchiscime minee d'aime. Lê o l'esportò inte tutto l'Ocidente desbaraçando i moæ circostanti da-i corsæ franco-venneti e imponendo o proppio monopollio à reizego de 'na goæra co-a moæpattria; o l'esteize o so comercio inte tutto o Mâ Neigro, verso Trabezonda, l'Ærminnia, Cafà (da quæ fu conso so zenne) e l'interno da Ruscia. Contra o Carlo d'Anxo' o scombatté into 1275 e o tramò into 1282, l'anno do Vespo, un'aliança dinastega de l'erede bizantin co-a caza de Castiggia e da pœu, à Vespo avegnuo, co-o Peo d'Aragon. Armiraggio da flotta zeneize contra Piza (1284-87), o fu ciu che l'Oberto D'Oia o veo vinçitô da Meloia, e o remaciò o trionfo con doe ódaçìscime incurscioin into porto pizan.

O stabilì un protettorato zeneize in sce Trippoli de Scirria (1288) e o-o rinsódò co l'aliança do re d'Ærminnia e de Çipri, ma percose mâ segondao da-i so conçitadin, o dovette lasciâ cazze Trippoli inte moen di Egiçien, di quæ o se vendicò cattuando ina nave (1289). Sconfessao da Zena, o passò a-o serviççio do Sancio IV de Castiggia ch'o ghe concesse in fœüdo o Porto Santa Maja presso Caddexe e o-o nominò almirante mayor : o sbaraggiò a Marzamosa a flotta marochiña (1291: in quell'ócaxon pâ ch'o l'inventesse o terçaiœu) e o cooperò a-a preiza de Tarifa, ma guastaose co-o generâ in cappo o passò presso o Feipo o Bello comme armiraggio generâ (1294). O presezette con di atri Zeneixi a-a fabricaçion do primmo arsenâ navâ de França, e o scrisse un cian de brocco continentâ de l'Inghiltæra; ma o no l'ariescì do tutto à apricâlo e, dementre ch'o broccava Bruges, i avegnimenti de Sciria e-o reciamon à Zena. Chie o preparò una croxâ a-a quæ voeiva prende parte molte gentridonne zeneixi (1301), ch'a l'anò à monte perché o Bonifaççio VIII o s'ópôze à 'na reconquista de Trippoli; da pœu o s'impadronì de l'izoa de Scîo, centro da produçion do màstiço. O l'aiva sempre ciu sviluppao o sfrutamento di aimêe: o l'esportava l'aime in sce de nave proppie e in parte o-o dœuviava inte 'na so tenzaja; in parte o l'inandiava in França e in Fiandra, segge pe Aigues-Mortes e e fee de Champagne, segge pi-a via oceannica che probabilmente a fu çernua da-o commerçio aprœuv'a-e so campagne navæ in França: a-e quæ pâ se degge ascì i progresci do portolan do Peo Vesconte e di atri cartoggrafi zeneixi.

O moì into 1307, e o figgio Paleologo o ghe sucesse into dominnio de Fœugge e de Scîo.

 Bibliografia 


 Atri progetti 

Categorîa:Biografìe